CELEX: C2006/165/30
Language: el
Date: 2006-07-15 00:00:00
Title: Υπόθεση C-205/06: Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Αυστρίας, που ασκήθηκε στις  5 Μαΐου 2006

15.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/17
            
         Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Αυστρίας, που ασκήθηκε στις 5 Μαΐου 2006
   (Υπόθεση C-205/06)
   (2006/C 165/30)
   Γλώσσα διαδικασίας: η γερμανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων [εκπρόσωποι: H. Støvlbæk και B. Martenczuk]
   
      Καθής: Δημοκρατία της Αυστρίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Αυστρίας, μη λαμβάνοντας πρόσφορα μέτρα για την άρση ασυμβιβάστων όσον αφορά τις διατάξεις περί μεταφοράς κεφαλαίων των διμερών επενδυτικών συμφωνιών με την Κορέα, το Πράσινο Ακρωτήριο, την Κίνα, τη Μαλαισία, τη Ρωσική Ομοσπονδία και την Τουρκία, παρέβη τις υποχρεώσεις που υπέχει από το άρθρο 307, δεύτερη παράγραφος, της Συνθήκης ΕΚ.
            
         
               —
            
            
               να καταδικάσει τη Δημοκρατία της Αυστρίας στα δικαστικά έξοδα.
            
         Ισχυρισμοί και κύρια επιχειρήματα
   Το άρθρο 307 της Συνθήκης ΕΚ υποχρεώνει τα κράτη μέλη να λαμβάνουν όλα τα πρόσφορα μέτρα για να άρουν τα διαπιστωθέντα ασυμβίβαστα μεταξύ των συμβάσεων που είχαν συνάψει πριν από την 1η Ιανουαρίου 1958 ή πριν από τον χρόνο της προσχωρήσεώς τους στην Ευρωπαϊκή Κοινότητα και της Συνθήκης ΕΚ.
   Κατά την άποψη της Επιτροπής, οι διατάξεις των διμερών επενδυτικών συμφωνιών που συνήψε η Δημοκρατία της Αυστρίας πριν από την προσχώρησή της στην Ευρωπαϊκή Κοινότητα με την Κορέα, το Πράσινο Ακρωτήριο, την Κίνα, τη Μαλαισία, τη Ρωσική Συνομοσπονδία και την Τουρκία, οι οποίες αφορούν την ελεύθερη μεταφορά των κεφαλαίων που καταβάλλονται στο πλαίσιο επενδύσεως, δεν συμβιβάζονται με τη Συνθήκη ΕΚ. Ειδικότερα, οι διατάξεις αυτές δεν επιτρέπουν στη Δημοκρατία της Αυστρίας να εφαρμόσει περιορισμούς στην κίνηση κεφαλαίων και στις πληρωμές, τους οποίους μπορεί να αποφασίζει το Συμβούλιο της Ευρωπαϊκής Ενώσεως βάσει των άρθρων 57, παράγραφος 2, 59 και 60, παράγραφος 1, της Συνθήκης ΕΚ.
   Το επιχείρημα της Αυστριακής Κυβερνήσεως, ότι οι συμβάσεις αυτές δεν την δεσμεύουν ως προς τη στάση της κατά την ψηφοφορία, δεν είναι συναφές. Κρίσιμο είναι μόνον το ζήτημα αν η Δημοκρατία της Αυστρίας, ενόψει των διεθνούς δικαίου υποχρεώσεών της, είναι σε θέση, αν παραστεί ανάγκη, να εκτελέσει τα περιοριστικά μέτρα. Τούτο αποκλείεται βάσει των διατάξεων των επίμαχων επενδυτικών συμφωνιών της Αυστρίας. Για τον ίδιο λόγο δεν ασκεί επιρροή ούτε το επιχείρημα ότι η Αυστρία δεν μπορεί μόνη της να εμποδίσει το Συμβούλιο να λάβει απόφαση με ειδική πλειοψηφία.
   Επειδή στην προκειμένη περίπτωση υφίσταται ασυμβίβαστο με τη Συνθήκη ΕΚ, η Αυστρία υποχρεούται να λάβει τα μέτρα που είναι πρόσφορα για την άρση του. Αν όμως δεν διαθέτει άλλα μέσα, είναι δυνατόν, σύμφωνα με τη νομολογία του Δικαστηρίου, να προκύψει υποχρέωση καταγγελίας της οικείας συμβάσεως.